Papersnake/gushiwen huggingface dataset:
寄桐柏山五尊师
高似孙（宋代）

犹道中峰浅，重新入翠微。
读书呼鹤听，洗砚待猨归。
近瀑青松湿，朝阳紫术肥。
逢仙归又晚，行得健如飞。
井泥四十韵
李商隐（唐代）

皇都依仁里，西北有高斋。昨日主人氏，治井堂西陲。

工人三五辈，辇出土与泥。到水不数尺，积共庭树齐。

他日井甃毕，用土益作堤。曲随林掩映，缭以池周回。

下去冥寞穴，上承雨露滋。寄辞别地脉，因言谢泉扉。

升腾不自意，畴昔忽已乖。伊余掉行鞅，行行来自西。

一日下马到，此时芳草萋。四面多好树，旦暮云霞姿。

晚落花满地，幽鸟鸣何枝。萝幄既已荐，山樽亦可开。

待得孤月上，如与佳人来。因兹感物理，恻怆平生怀。

茫茫此群品，不定轮与蹄。喜得舜可禅，不以瞽瞍疑。

禹竟代舜立，其父吁咈哉。嬴氏并六合，所来因不韦。

汉祖把左契，自言一布衣。当涂佩国玺，本乃黄门携。

长戟乱中原，何妨起戎氐。不独帝王耳，臣下亦如斯。

伊尹佐兴王，不藉汉父资。磻溪老钓叟，坐为周之师。

屠狗与贩缯，突起定倾危。长沙启封土，岂是出程姬。

帝问主人翁，有自卖珠儿。武昌昔男子，老苦为人妻。

蜀王有遗魄，今在林中啼。淮南鸡舐药，翻向云中飞。

大钧运群有，难以一理推。顾于冥冥内，为问秉者谁。

我恐更万世，此事愈云为。猛虎与双翅，更以角副之。

凤凰不五色，联翼上鸡栖。我欲秉钧者，朅来与我偕。

浮云不相顾，寥泬谁为梯。悒怏夜将半，但歌井中泥。
江城子
张继先（宋代）

彩云楼阁瑞烟平。雨初晴。月胧明。夜静天风，吹下步虚声。何处朝元归去晚，双凤小，五云轻。
落花流水两关情。恨无凭。梦难成。倚遍阑干，依旧楚风清。露滴松梢人静也，开宝篆，诵黄庭。
广达楼下夜侍酺宴应制
苏颋（唐代）

东岳封回宴洛京，西墉通晚会公卿。楼台绝胜宜春苑，

灯火还公不夜城。正睹人间朝市乐，忽闻天上管弦声。

酺来万舞群臣醉，喜戴千年圣主明。
故襄师陈端明挽诗
刘克庄（宋代）

公昔加黄钺，堂堂国势尊。
边人开此户，索虏祭南门。
军册甲寅开，炊烟戊己屯。
吴儿勿轻议，公论在襄樊。
部曲吞声惜，朝廷拊髀思。
谁知钓璜叟，堪将渡辽师。
无复湟中谷，空馀岘首碑。
韩门翱湜在，行状与铭诗。
芗林閒居 其二
郑樵（宋代）

芗林苍翠甚，霁色绕吾庐。四面鸟声寂，一庭月影疏。

有山皆入坐，无日不安居。好向墙东卧，看人献子虚。
奉和朱新仲祠部六月晦日省宿用白乐天诗无波古井水有节秋竹竿十字为韵 其六
张扩（宋代）

昨者东观游，岁月未觉久。对床屡忘形，持论相可否。

君年虽减我，文字称祭酒。十篇亦奇伟，乞我未曾有。
和王中丞中和日
陈羽（唐代）

节应中和天地晴，繁弦叠鼓动高城。

汉家分刺诸侯贵，一曲阳春江水清。
杨子江观风浪
苏舜钦（宋代）

晚至瓜州渡，击舟泊西湾。日落暴风起，大浪得纵观。

凭凌积石暴，吐吞天外山。霹雳左右作，雪洒六月寒。

吁嗟至柔物，威壮不可干。若为神龙凭，气势非一端。

大舰失所操，翻覆如转丸。高山虽有路，辙险马足酸。

居朝号安逸，重禄多忧患。争得清静交，共骑双翔鸾。

矫翅入赤霄，不见此险难。奈何蚩蚩众，共处天壤间。

因知古圣人，立法万世安。济川作舟梁，铸鼎穷神奸。

朝廷布礼度，粲粲莫可删。后来渐破坏，所向行路难。

凶邪得骋志，物命遭摧残。视此念古昔，杖藜空盘桓。
咏史诗 阿房宫
胡曾（唐代）

新建阿房壁未乾，沛公兵已入长安。帝王苦竭生灵力，大业沙崩固不难。
暑中卧疴写怀 其一
杨士奇（明代）

坐卧连晨夕，中怀郁不开。蝇攒眉上棘，蚊隐耳边雷。

无那惔焚困，生增褦襶来。病咽兼患齿，两月废衔杯。
包家山看桃花
胡仲弓（宋代）

春风吹到小桃根，便觉仙凡有路分。
紫气直冲文德殿，彩霞隔断武陵源。
锦官城向山头出，玉跸声从天上闻。
一见圜丘怀故土，令人寂寞暗销魂。
渊源堂十二诗 其一 渊源堂
王十朋（宋代）

像貌崇贤圣，名言训子孙。日亲师与友，力学探渊源。
咏苑中游人诗
萧子显（南北朝）

二月春心动，游望桃花初。回身隐日扇，却步敛风裾。
县斋
韦应物（唐代）

仲春时景好，草木渐舒荣。公门且无事，微雨园林清。

决决水泉动，忻忻众鸟鸣。闲斋始延瞩，东作兴庶氓。

即事玩文墨，抱冲披道经。于焉日淡泊，徒使芳尊盈。
凤凰台
方岳（宋代）

白发久孤鹦鹉杯，碧梧自老凤凰台。
管夷吾亦仅如许，李谪仙今安在哉。
城郭是非秋雨外，江山形胜暮潮来。
小留只等中秋月，且放青冥万里开。
仪真馆中杂题五首 其三
郝经（元代）

花落深庭日正长，蜂何撩乱蝶何忙。匡床不下凝尘满，消尽年光一炷香。
崔卿双白鹭
顾非熊（唐代）

朝客高清爱水禽，绿波双鹭在园林。立当风里丝摇急，

步绕池边字印深。刷羽竞生堪画势，依泉各有取鱼心。

我乡多傍门前见，坐觉烟波思不禁。
南柯子
周邦彦（宋代）

宝合分时果，金盘弄赐冰。晓来阶下按新声。恰有一方明月、可中庭。

露下天如水，风来夜气清。娇羞不肯傍人行。扬下扇儿拍手、引流萤。
长江县经贾岛墓
郑谷（唐代）

水绕荒坟县路斜，耕人讶我久咨嗟。

重来兼恐无寻处，落日风吹鼓子花。
金缕曲（贺赵松庐）
刘辰翁（宋代）

岁事峥嵘甚。是当年、爆竹驱傩，插金幡胜。忽晓阑街儿童语，不插上元灯近。但笑拣、梅簪公鬓。莫恨青青如今白，愿年年、语取东君信。巾未堕，笑重整。

他年不信东风冷。鼓连天、银烛花光，柳芽催迸。漫说沈香亭羯鼓，自著锦袍吟凭。待吹彻、玉箫人醒。不带汝阳天人福，便不教、百又余年剩。歌此曲，休辞饮。
度岭 其二
阎朝隐（唐代）

千重江水万重山，毒瘴氲氛道路间。回首俛眉但下泪，不知何处是乡关。
刘损斋主簿见示游广教和刘朔斋诗次韵
王珪（宋代）

红叶村边白版扉，林间剥啄愧新知。
离居自信难同俗，载酒何新许问奇。
黄蘖人亡空有寺，锦袍仙去更无诗。
知君此日登临意，不比儿曹饱腹嬉。
为蒋仲友题画
米友仁（宋代）

乱山深处是烟霞，雨暗晴晖日夕佳。至识先生曾到此，故留戏笔在君家。
和隐老见怀二首
吴芾（宋代）

咫尺经时阻笑言，春归空想给孤园。
一声啼鸟山深处，宴坐蒲团未觉喧。
箜篌
张祜（唐代）

星汉夜牢牢，深帘调更高。乱流公莫度，沉骨妪空嗥。

向月轻轮甲，迎风重纫条。不堪闻别引，沧海恨波涛。
马诗二十三首·其二
李贺（唐代）

腊月草根甜，天街雪似盐。
未知口硬软，先拟蒺藜衔。
淮南卧病书怀寄蜀中赵徵君蕤
李白（唐代）

吴会一浮云，飘如远行客。
功业莫从就，岁光屡奔迫。
良图俄弃捐，衰疾乃绵剧。
古琴藏虚匣，长剑挂空壁。
楚冠怀钟仪，越吟比庄舄。
国门遥天外，乡路远山隔。
朝忆相如台，夜梦子云宅。
旅情初结缉，秋气方寂历。
风入松下清，露出草间白。
故人不可见，幽梦谁与适。
寄书西飞鸿，赠尔慰离析。
汾沮洳
佚名（先秦）

彼汾沮洳，言采其莫。彼其之子，美无度。美无度，殊异乎公路。
彼汾一方，言采其桑。彼其之子，美如英。美如英，殊异乎公行。
彼汾一曲，言采其藚。彼其之子，美如玉。美如玉，殊异乎公族。
颂古五十三首
释文礼（宋代）

南泉水牯忘鞭索，南北东西共一家。
王税及时都纳了，牧童横笛远山斜。
借书证在宁寺僧仁泽
陈著（宋代）

禅窗小有天，一见喜跫然。
壁画诗为重，檐花菜共妍。
而翁十暑别，于我百年缘。
此日相逢此，胜如三笑传。
季夏郊墅即事
程公许（宋代）

事业悠悠雪满头，流光那会与人谋。
作劳输与田间叟，紫芋黄鸡满意秋。
送应之道人归江西
徐铉（宋代）

曾骑竹马傍洪厓，二十馀年变物华。客梦等闲过驿阁，

归帆遥羡指龙沙。名垂小篆矜垂露，诗作吴吟对绮霞。

岁暮定知回未得，信来凭为寄梅花。
陈遂乡有墅在枫亭扁日廛山求诗寄之
陈宓（宋代）

溪山镇日不离门，一市人家自寂喧。
居士本非为素隐，小窗端合胜华轩。
同时桃李惊开蚤，晚岁松篁喜独存。
我最爱山思觅暇，袖琴来听玉潺湲。
华清宫
杨正伦（宋代）

休罪明皇与贵妃，大都衰盛两相随。
惟怜一派温泉水，不逐人心冷暖移。
赠月山相士
何梦桂（宋代）

万古乾坤万古山，山前万古月光寒。人生几度能看月，常被青山与月看。
题冯叔才芭蕉仕女
郑洪（宋代）

杨花梦觉春阴阴，凤钗绾髻双黄金。守宫血冷臂如削，豆蔻茧黄愁正深。

罗衣熨帖沉烟缕，恨身不作双飞羽。芭蕉心折郎未归，蔍葱花开泪如雨。
句
陈亚（宋代）

无雨若还过半夏，和师晒作葫芦巴。
续演雅十诗
白珽（元代）

羯尾大如斛，坚车载不起。
此以不掉灭，彼此不掉死。
春风
郑刚中（宋代）

刘郎桃树欲挠春，一夜飘零最恼人。
不似穷秋作霜露，摧残蒲柳有谁嗔。
初七夜半月色皎然忽闻吴山上鹤鸣
韩淲（宋代）

雨止结霜华，片月载寒魄。光芒星自稀，气宇天更碧。

何处孤鹤鸣，声落吴山侧。坐久神观清，楼高夜方阒。
春怀旧游
雍陶（唐代）

吟想旧经过，花时奈远何。
别来长似见，春梦入关多。
万泉郊园十咏 其五 石
弘历（清代）

地僻石亦苍，莓苔篆狞怪。俨如冠且裳，自学颠翁拜。
独夜词
崔公远（唐代）

晴天霜落寒风急，锦帐罗帏羞更入。

秦筝不复续断弦，回身掩泪挑灯立。
云际岭
邓肃（宋代）

狂直初无涉世才，雷公斥下九天来。
面冲风雪吹三月，马避干天易四回。
带雪烧柴平体粟，沥槽沽酒慰饥雷。
如闻明日登闽岭，茅舍春风夜满怀。
诸君约归日
彭汝砺（宋代）

黄金束带锦貂裘，白发追随每自羞。已见冰澌流碧水，遥知春色满皇州。

红开金谷楼前面，绿暗玉津池上头。衰病到家应稍健，为公须醉百金瓯。
别吴仲俊
吴锡畴（宋代）

背人春事水趁东，浅紫深红次第空。
宿蔼未乾桑叶雨，薄罗初试楝花风。
诗联锻链微吟里，豪气施行半醉中。
此去相逢堪几度，别怀作恶老来同。
春晴
姚宽（宋代）

风雨惜春残，新晴为启关。
白云归去尽，还我旧青山。
问人丐酒
邵雍（宋代）

百病筋骸一老身，白头今日愧因循。
虽无紫诏还朝速，却有青山入梦频。
风月满天谁是主，林泉遍地岂无人。
市沽酒味难醇美，长负襟怀一片春。
送文总管朝燕四首
刘应凤（宋代）

点检桑枌泪几行，羞和书屋总荒凉。
孔明景略留遗传，分挂当年夜雨床。
文选楼
吴永福（清代）

文采江东未寂寥，遗墟重过感蒿萧。角巾锦带人千古，蔓草寒烟话六朝。

枯干至今留碧巘，高楼犹忆访红桥。湘东万卷空灰烬，凭吊无端首重搔。
走笔送济翁弟过浙东谒丘宗卿二首
杨万里（宋代）

出省还家思巳昏，答书见客腹仍烦。
政愁独酌无佳客，家里诗人忽扣门。
杂兴
蔡文范（明代）

莫向江鸿问故山，书来也不破愁颜。
寻思欲觅江南路，只在萧萧一枕间。
陈公园梅极盛顷尝与客游观花下兵盗十年今复过之追念存殁怆然有感三绝 其二
周紫芝（宋代）

玉雪惊看乱后枝，梅花虽在鬓成丝。当时一醉还如梦，今日嫣然复为谁。
还家示诸幼
赵鼎（宋代）

避地重遭乱，还家幸再生。一身今见汝，寸禄敢留情。

更恐死生隔，浑疑梦寐惊。吾今犹有愧，未遂鹿门耕。
吁嗟行示周生
李梦阳（明代）

吁嗟周生千万驹，今行不得如蟾蜍。虽有宝剑寒吹毛，一日不遇成铅刀。

子不见丰城，紫气干云霄。盐车之下多悲号，张华伯乐行相遭。
参预陈公挽诗二首
刘克庄（宋代）

人叹摛毫妙，天知补衮忠。
力犹挽元气，身已御长风。
家谱侔洪氏，官称似范公。
独怜莼鲫奠，不得至苕中。
端午日无念师二詹生吴生同集斋中偶看坡公汁字韵诗戏效韵四章末章呈似念公 其三
陶望龄（明代）

生平食字饱，渴饮松煤汁。共压强韵诗，思苦笔未湿。

纷如舟竞渡，红锦志先得。胜事出危险，好语生迫急。

每爱孟东野，铜斗夸射鸭。虽无壮士怀，幽韵写蒙幂。

飞情高鸟堕，洗恨游鲂赤。不独吟者劳，闻歌已头白。

伊余亦何事，肩耸发去帻。胡不日中眠，强效寒虫泣。

灵均去我久，风雅道渐缺。我欲拜低头，谁是词坛客。

何当唤韩孟，去作城南集。
游郭希吕石洞二十咏 其一 清旷
刘过（宋代）

笋舆咿哑来，路转此歇脚。长内挟秋下，深意满万壑。
归舟寄戴经明太守京中
祁衍曾（明代）

晨出燕市门，暮宿滹沱水。相思谁谓尔，一别成万里。

苏季远辞秦，周南留太史。荣枯有是非，所嗟日月驶。

弭棹重翘首，双阙徒纚纚。纚纚亦何为，行云邈难追。

彼美都人士，粲粲扬春姿。黄金与白璧，结客甘如饴。

失意一杯酒，邱山遂可移。君身大瓠种，岂为尘网羁。

淮阳纵卧理，无乃积薪嗤。愿子自爱惜，去矣从此辞。
代范德孺挽李稷运使四首 其四
毕仲游（宋代）

遗札何堪问，知无封禅书。杀身今已矣，报国事何如。

人去衣冠在，魂来户牖虚。应同广川记，惟见玉蟾蜍。
画兰
李日华（明代）

懊恨幽兰强主张，开花不与我商量。
鼻端触着成消受，着意寻香又不香。
瑞鹤仙 梅
陆睿（宋代）

湿云黏雁影。望征路愁迷，离绪难整。千金买光景。

但疏钟催晓，乱鸦啼暝。花悰暗省。许多情、相逢梦境。

便行云、都不归来，也合寄将音信。

孤迥。盟鸾心在，跨鹤程高，后期无准。情丝待剪。翻惹得，旧时恨。

怕天教何处，参差双燕，还染残朱剩粉。对菱花、与说相思，看谁瘦损。
秋夜即事
陈澧（清代）

中秋一醉不嫌迟，莫负今宵把酒卮。人有幽怀爱深夜，天将明月答新诗。

四山雨气全成水，一桁楼阴倒入池。野鹤间鸥都睡了，此时清兴有谁知。
贺新凉（戊戌生日用郑省仓韵）
方岳（宋代）

问讯江南客。怕秋崖、苔荒诗屋，云侵山屐。留得钓竿西日手，梦云鸥傍鹭侧。倩传语、溪翁将息。四十飞腾斜暮景，笑双篷、一懒无他画。惟饱饭，散轻策。

世间万事知何极。问乾坤、待谁整顿，岂无豪杰。水驿山村还要我，料理松风竹雪。也不学、草颠诗白。自有春蓑黄犊在，尽诸公、宝马摇金勒。容我辈，醉云液。
满庭芳·和章泉赵昌父
辛弃疾（宋代）

西崦斜阳，东江流水，物华不为人留。铮然一叶，天下已知秋。屈指人间得意，问谁是、骑鹤扬州。君知我，从来雅意，未老已沧州。
无穷身外事，百年能几，一醉都休。恨儿曹抵死，谓我心忧。况有溪山杖屦，阮籍辈、须我来游。还堪笑，机心早觉，海上有惊鸥。
蝶恋花 纪艳十首 其一
陈维崧（清代）

刘氏三娘双姊妹。生小繁华，家住鸡鸣埭。梵字阑干花影碎，妆楼恰与春波对。

两小后堂曾博簺。阿母帘前，此日教重会。传语翾风空至再，蝉钗只靠秋千背。
游栖霞四首 其三
周文璞（宋代）

优尼制铜觉，欲住女主龄。主称金轮王，录在华严经。

而舍觉富金，爱慕涂椒馨。月黯回心院，妖魂啼窈冥。

僧人弗知此，独受一峰青。分减傥及我，终岁栖林坰。
送戴端公赴容州
陈羽（唐代）

分命诸侯重，葳蕤绣服香。八蛮治险阻，千骑蹋繁霜。

山断旌旗出，天晴剑珮光。还将小戴礼，远出化南方。
酒熟
张良臣（宋代）

浊醪初熟荐霜螯，不拟寒山不广骚。
清晓豆花篱下立，竹梢独与月争高。
瑞鹧鸪 其四 乙丑奉祠归舟次馀干赋
辛弃疾（宋代）

江头日日打头风。憔悴归来邴曼容。郑贾正应求死鼠，叶公岂是好真龙。

孰居无事陪犀首，未办求封遇万松。却笑千年曹孟德，梦中相对也龙钟。
岳阳楼
石韫玉（清代）

萧萧木落系兰舟，遥指君山似髻浮。孤雁一声天在水，斜阳千里客登楼。

鱼龙浪静沧江晚，橘柚霜寒白屋秋。生遇圣明全盛日，江湖廊庙两无忧。
摘得新 侍母
孙蕙媛（清代）

镜影单。芭蕉细雨寒。琐窗人薄命，倚栏杆。喜随白发同朝暮，劝加餐。
晦迹
李之仪（宋代）

晦迹丘园敢自图，幸逢泉石作幽居。明窗隐几有馀乐，一炷清香卧勘书。
在洪州答綦毋学士
张九龄（唐代）

旬雨不愆期，由来自若时。尔无言郡政，吾岂欲天欺。

常念涓尘益，惟欢草树滋。课成非所拟，人望在东菑。
即事二首
刘克庄（宋代）

生涯草草旋安排，先架茅堂次竹斋。
傍榾柮边名燠室，有榕树竹当凉台。
且饶林下一人去，莫问门前几客来。
新买溪西山数亩，便思辇石更移梅。
偈颂一百三十三首 其三十九
释居简（宋代）

汲井花水，煮蔷薇露，清净法身遭点污。活戾世界，一年一度。
偶成
孔祥淑（清代）

芙蕖带露满池开，金井梧桐点翠苔。无限云山刚过眼，碧纱窗外燕双来。
九日二首
曾几（宋代）

儋耳重阳菊满头，恰如佳月即中秋。
归来唱著中原句，却道黄花蝶也愁。
奉和陶庵世父留题有竹别业韵六首 其五
沈周（明代）

比屋千竿见高竹，当门一曲抱清川。鸥群浩荡飞江表，鼠辈纵横到枕边。

弱有添丁堪应户，勤无阿对可知泉。春来有喜将于耜，自作朝云与暮烟。
伊谁
史弥宁（宋代）

伊谁闯我小窗关，偷却西楼一面山。
谇语白云猜是汝，秋风出意急追还。
离家作二首
杨时（宋代）

败叶辞故枝，惊飚送微雨。
田庐向收获，城中亟完补。
游子欲何之，道路修且阻。
挽首谢田父，予生厌覉旅。
皇帝上平上皇帝寿乐曲·三举酒用瑞鹤之曲
崔敦诗（宋代）

彼肃者羽，名纪仙经。
芝田下啄，容止安停。
引吭警露，响彻青冥。
圣德格物，来仪帝庭。
读史
汪元量（宋代）

饿死首阳二子，偷生商岭四翁。
刘项称王称霸，关张无命无功。
点绛唇（再赋示王景源使君）
向子諲（宋代）

璧月光辉，万山不隔蟾宫树。金风玉露。水国秋无数。

老子情钟，欲向香中住。君王许。龙鸾飞舞。送到归休处。
怀旧第一百八
文天祥（宋代）

故人入我梦，相视涕阑干。
四海一涂炭，焉用身独完。
挽李资政
孙应时（宋代）

自我交贤子，逢人重此翁。
一门传义概，奕世积队功。
丘壑身夫恨，诗书道不穷。
定知编太史，高揜汉于公。
借薛尚书集
郑谷（唐代）

江天冬暖似花时，上国音尘杳未知。

正被虫声喧老耳，今君又借薛能诗。
春暮同敬亭贻谋泛月 其三
敦敏（清代）

流水无人古渡头，大家争取小渔舟。月光波色明于镜，欲把閒身托野鸥。
和陶渊明二十首 其二
陈造（宋代）

壮岁锐著述，瞢欲藏名山。中间忽自哂，聒聒厌多言。

弃置杯中乐，雕锼耗岁年。不知百岁后，何益空名传。
思吴江歌
张翰（魏晋）

秋风起兮木叶飞，吴江水兮鲈正肥。
三千里兮家未归，恨难禁兮仰天悲。
筇竹杖
黄庶（宋代）

琴鹤为友朋，出入常拂拭。
生来节便高，故有扶危力。
次韵李士雄子飞独游西园折牡丹忆弟子奇二首
黄庭坚（宋代）

桃李阴中五兄弟，扶将白发共传杯。
风吹一雁忽南去，空得平安书信回。
弟茝饮至醉醉归蹶道中荆棘中
陈著（宋代）

圣俞小饮亦百杯，高叉两手无欹颓。
曼卿登楼终日饮，端坐人谓神仙来。
二贤佳语三百载，磊磊亦有梅山在。
有人招邀无不如，吞吸樽罍气如海。
夜来一醉不为淫，归路胡为不自禁。
蹴压荆棘卧霜草，接{上四下离}倒著披衣襟。
我来相问胡乃尔，笑而答之言纚纚。
礼岂为我辈设哉，君特未知其趣耳。
今日何日要如可，宇宙逼仄蜂一窠。
进不得以事业见，退老溪曲山之阿。
当时仰天月如水，恍惚采石江头逢醉李。
或时展转见邻檐，如席同舍郎家瓮边地。
以形骸观若狂疏，外形骸观方见吾。
世人总被形役心，我独了了心存初。
渊明对菊败篱下，岂有嗜酒谁知者。
少陵非爱牛炙酒，花鸟感时诗泪泻。
一闻此语心神惊，大梦忽觉暗忽明。
自今有酒但相见，从人看我兄弟醉中醒。
和子融韵
陈文蔚（宋代）

为把新诗子细寻，时移不觉日西沉。
固知妙旨存精一，须察人心与道心。
秋社
陆游（宋代）

明朝逢社日，邻曲乐年丰。
稻蟹雨中尽，海氛秋後空。
不须谀土偶，正可倚天公。
酒满银杯绿，相呼一笑中。
宁宗皇帝挽诗
程珌（宋代）

圣德同天运，神功并日升。
鞑真怀栗栗，齐鲁格烝烝。
复古周图盛，中宗汉业升。
未饶元结辈，磨笔诵中兴。
吴江西赵仓及真帅
陈宓（宋代）

雨雪成泥没膝深，暑风如灼转难禁。
愿开周道平夷砥，更植甘棠蔽芾阴。
少借缁黄多暇力，只捐燕飨有馀金。
当年闽帅留遗迹，来往行人感至今。
春台晴望
郑蕡（唐代）

追赏层台迥，登临四望频。熙熙山雨霁，处处柳条新。

草长秦城夕，花明汉苑春。晴林翻去鸟，紫陌阅行人。

旅客风尘厌，山家梦寐亲。迁莺思出谷，鶱翥待芳辰。
清平乐
徐逸（宋代）

风韶雨秀。春已平分后。陡顿故人疏把酒。闲凭画阑搔首。争须人手踏青。人生几度清明。待得燕慵莺懒，杨花点点浮萍。
庭木
曾巩（宋代）

庭中有佳树，清影四面垂。
往往风雨夜，蛇龙此投依。
留之待鸾凤，未许燕雀窥。
谁谓乌鸟恶，安巢最高枝。
不顾白日照，直傍阴虹飞。
自恃栖托稳，岂忧弹射危。
三春独翱翔，百鸟敛羽仪。
凤凰不能争，况乃凫雁微。
既务志意得，都为世可欺。
白昼攫鼎肉，从容择牷犠。
近人不肯避，一怒终夜啼。
遭其瞰墙屋，祸患岂可移。
听之欲占赦，妇女固已凝。
忿害乃其所，何肯报福{嫠女换百}。
行路指之叹，童稚争骂讥。
鹦鹉献至尊，言语固可奇。
翡翠轮太府，器服所取资。
雉鸡美文章，贽赠理亦宜。
鹰鹯逐恶鸟，天威得施为。
关雎于周室，耿洁配后妃。
莫如此鸟顽，饱食无所裨。
一善不能有，丑声日交驰。
但知择嘉处，巍然治其栖。
众怒未易忽，徼幸亦有斯。
安知无刀斧，崩分弃毛皮。
且勿引蠹虫，使树心本披。
亦有爱搏击，钩连枭与鸱。
亦勿乐顺己，窟穴藏狐狸。
凡能致大患，{左甚右少}不自豪氂。
未知引避去，此语足自规。
惜哉种树意，长与事乖违。
古来亦如此，壮士徒嗟悲。
行人杨宗德奉命之秦府便道寿亲
王缜（明代）

绛老悬弧初度日，佳儿弭节到家时。天将此会全思义，世有何人不孝慈。

昼锦堂前歌舞沸，紫霞杯里岁华迟。八旬蔗境知无限，五百椿年可是期。
房陵秋日
王之道（宋代）

新诗来处自房州，已及瓜时叹滞留。
曾望碧云频送目，又惊红叶再敲秋。
千山不隔清风远，两地应同素月流。
游刃似君诚利器，只今无复见全牛。
王静翁言客有赋食虎肉诗者词甚壮要余同作
周紫芝（宋代）

六郡良家家好武，相试翘关来征虏。夜从恶少数十辈，醉上南山缚骁虎。

短衣匹马不挽强，虎而有翼谁敢当。旁观睥睨方缩手，一脔割鲜君巳尝。

平生饮血如甘露，羞作车中三日妇。但当一饱不摇喉，谁说万钱难下箸。

寝皮食肉君勿嗔，虎为人害当复去。可笑长杨射猎儿，日暮归来数狐兔。
庚申至日
邓云霄（明代）

柴门半掩有馀闲，至日何须更闭关。曝背自怜心尚赤，问年空叹鬓全斑。

九天阊阖瞻新主，六载烟霞恋旧山。闻道盈虚同节序，功成曾见几人还。
送朱镜澄解官还吴
陈邦彦（明代）

言辞越江水，归醉洞庭春。南国浮云尽，天涯别梦新。

垂杨迷驿路，綵服倦游尘。渐喜秋风近，承欢荐美莼。
病中子骏见招不往兼呈正叔尧夫
司马光（宋代）

衰朽拙自将，蕴积成中病。
掩扉臣小榻，安养惟便静。
遥知良友集，郁若荀陈盛。
献酬屏浮节，简率任真性。
虽无束带苦，实惮把酒并。
形囊检药物，不与樽罍称。
筋骸幸复常，他时势三径。
咏南山诸胜 龙井
杨杰（宋代）

崖下一泓泉，窈奥不可测。有时灵气生，散作人间泽。
长乐道中
陈龙（明代）

邮程十里又十里，山树一重还一重。滩急雨添新涨水，天晴云护最高峰。

野人破屋牵萝补，畬妇香粳付水舂。即此便知为乐土，休将谪宦惜坡翁。
次韵子瞻闻不赴商幕三首
苏辙（宋代）

南商西洛曾虚署，长吏居民怪不来。
妄语自知当见弃，远人未信本非才。
厌从贫李嘲东阁，懒学谀张缓两腮。
知有四翁遗迹在，山中岂信少人哉。
行旅图
唐寅（明代）

鞋袜东城路，清和四月时。
游姬香满袖，明月水平地。
画烛留锡市，酸风飐酒旗。
少年行乐地，不许众人知。
芜湖吉祥寺
黎廷瑞（宋代）

刹院年来正勃兴，此山更不及承平。
全无枯客开囊施，犹有残灯逐钵行。
晋殿唐宫牛一梦，黄书晁篆鼓掌鸣。
摩挲古柳成三叹，岁岁东风绿自荣。
春晚谣
张佖（宋代）

雨微微，烟霏霏，
小庭半坼红蔷薇。钿筝斜倚画屏曲，
零落几行金雁飞。萧关梦断无寻处，
万叠春波起南浦。凌乱杨花扑绣帘，
晚窗时有流鸾语。
遥装夜
项斯（唐代）

卷席贫抛壁下床，且铺他处对灯光。欲行千里从今夜，

犹惜残春发故乡。蚊蚋已生团扇急，衣裳未了剪刀忙。

谁知更有芙蓉浦，南去令人愁思长。
题悟空寺
缪鉴（元代）

不到招提二十霜，眼明独识鲁灵光。
云餐已供伊薄塞，风铎得傅替戾罔。
新寺金汤龙化远，旧家王谢燕飞忙。
行人指点簪犀地，十里春风土尚香。
谢人惠《十才子图》
齐己（唐代）

丹青妙写十才人，玉峭冰棱姑射神。醉舞离披真鸑鷟，

狂吟崩倒瑞麒麟。翻腾造化山曾竭，采掇珠玑海几贫。

犹得知音与图画，草堂闲挂似相亲。
留别友生
司马光（宋代）

野际共为别，客亭芳草新。
何心更执酒，满目尽伤春。
今古无穷路，东西相背尘。
行行复回首，不欲着鞭频。
越中五咏·西村
林概（宋代）

绿郊凝望久徘徊，落日川原映古台。
江上晚风三弄笛，陇头春信一枝梅。
东西陌外烟光度，紫翠峰前霁色开。
不是罗敷莫迥首，城南五马使君来。
题吴傅朋游丝书
向旙（宋代）

先生著名节，百世追延陵。
我评先生贤，不以能书称。
功成磨苍崖，盛德颂日升。
勿书凌云榜，华颠踏高层。
中秋饮张仁甫家探韵得玉字
冯时行（宋代）

数日及中秋，迎月试新醁。
清晖困屏翳，顽阴费驱逐。
广座迷樽俎，高堂费灯烛。
未用恤一眚，何妨纵百沃。
见人如见月，张家呼小玉。
五十自寿集唐五十首 其五
瞿士雅（清代）

一囊空负九秋萤，练得身形似鹤形。

雨后绿苔侵履迹，檐前树木映窗棂。

弹琴对酒不知暮，溪鸟林泉癖爱听。

独自凭栏无一事，白云堆里茗烟青。
秋获词
王又旦（清代）

吁嗟我生遇不淑，结茅作舍露中宿，年年种田食无粥。

腰镰入陇叶初黄，可怜不待禾子熟。官家百事无时休，县门霹雳震不足。

西风匝地繁霜下，亩税力役相委属。君不见贫人在官不顾私，黄犊饿死那得知。
为章道祖颇及葛藤·华藏庵
葛立方（宋代）

鲜健庞翁今罢参，拄杖挂壁云迷庵。
开花聊幻仙七七，逗机更说禅三三。
未办浮丘招挹袖，且邀弥勒与同龛。
庵中认得华严界，何用宗风谈北南。
再次韵谢徐监岳惠和章
陈造（宋代）

若人胸中著奎壁，落笔似不烟火食。平生著述奏奇勋，玉缀珠编今几册。

定知前辈与争驱，抑使衰翁饱新得。涎颡十驾终后尘，坐看康庄骖齧膝。

陶猗廪庾诧陈腐，小家瓶罍不馀粒。清诗属我猥见予，祇遣心颜剩惭德。

条枚拱把竟何取，挺拔苍松二千尺。政恐血指匠石前，袖手观傍犹上策。
沁园春 其三 己丑新正
杨慎（明代）

劝汝一杯，关山迢递，我马崔隤。想玉堂金马，曾同富贵，竹篱茅想，也共尘埃。

事过眼前，老来头上，卿不见吾白发哉。故园好、更彩衣称寿，何日同回。

天涯劝我宽怀。欠酒债、拔卿金雀钗。笑孔肩薄首，夫人书法，嵇心羊体，仙子琴才。

道韫家声，黔娄夫婿，此怨休将造化埋。六如偈，棒打开梦幻，新拜如来。
被诏假轺传诣阙
宋庠（宋代）

轻邮千里给台符，晓月征骖上道初。
自比汉儒恩太渥，一生龚胜恨私车。
阅边古北酋妇率部族扣关行酒四首
张佳胤（明代）

阶前荐体野黄羊，湩酪盛来可可香。
绕席胡儿争劝进，堪怜好歹太师尝。
和之美春日对酒
韩维（宋代）

高轩怒马一憧憧，夫子端居寂寞中。
绿酒细斟消暇日，朱弦缓拨对春风。
官闲势利无从入，道胜纷华岂易攻。
即此便堪遗万虑，可怜夸者自穷通。
宝剑篇送及门陈国是方遂千北上
刘鸿渐（明代）

我有宝剑火之精，衔英蓄颖不可名。千金不受邯郸侠，室中夜夜作龙鸣。

汝今挟策见天子，并辔相遇颜色喜。二月春风满上林，无数杏花迎结绮。

此日分携欲赠君，腰间解去七星文。宝燄千芒铄白日，金光一闪凌青云。

我初铸之良不易，风胡欧冶倾能事。至今在匣四十年，拂拭摩挲犹未试。

蹉跎常恐成铅刀，赤山百鍊徒为劳。神物逢人有时在，汝行佩此雷应号。

君不见丰城双剑无人识，紫气直冲斗牛侧。天生华焕一朝来，石函百尺泉阿出。

莫誇切玉锷如霜，匣中惜此莲花铓。乘时早得及锋试，云霄伫见蛟龙翔。
锦缠道（桑）
马子严（宋代）

雨过园林，触处落红凝绿。正桑叶、齐如沃。娇羞只恐人偷目。背立墙阴，慢展纤纤玉。

听鸠啼几声，耳边相促。念蚕饥、四眠初熟。劝路旁、立马莫踟躇，是那里唱道秋胡曲。
紫骅骝
胡应麟（明代）

蹀躞天闲骑，曾从大宛来。悬金当骏市，喷玉过龙堆。

伏枥心元壮，鸣鞭气不回。何辞万里道，逐北向轮台。
芸叟寄新词作八阵图一首
孔平仲（宋代）

功业不复议，盖载无所容。三湘逶迤水，分与清河公。

国士大手笔，名声蔚摩空。成材兼众制，八面任见攻。

阵马势遒勇，图绘出纤秾。江神敷妙词，流入韶濩中。

石心铁为肠，不意于此工。转调协击拊，遗音扣玲珑。

恨我狂既和，失之太匆匆。吞咀知隽永，吴越安可同。
和何司空委心亭题壁四首 其三
顾璘（明代）

高名耀寰宇，白日行青冥。大旱思为霖，眷焉系群情。

胡为念独善，渺渺怀南荆。安石昔岩栖，幡然慰苍生。

昭烈廑三顾，永怀遗孔明。尧舜兹御天，泰阶既已平。

海鹏负风力，九万将南征。君子欢在朝，小人乐深耕。

后图良未艾，宿好讵可萦。岂不见伊叟，匪忻竹帛名。
南阳道中家力堂呼一露车并载疾行因作此诗
钱澧（清代）

有栈之车晨载途，日欲出地烟模糊。触轮挂啼冰顽粗，一骃一模羸且驽。

登之恟恟百忧俱，御乃欲速鞭而驱。驱之遇坎乃下扶，吾兄意色略不殊。

笑谓此岂遂足虞，自从陊地门悬弧。天地中身盘中珠，九龙江瘴如炊炉。

地厌行人肝脑涂，生还得骑生马驹。逾江河暨燕之都，喀尔喀乌里雅苏。

无冬无夏衣羊狐，没腰积雪冻禾枯。窥觇数数来鸢乌，此行还乡实不图。

更知他日胡底乎，傥从汝意东游吴。风狂浪大舟楫孤，舟中人血蛟龙须。

据鞍之臀久无肤，移置车上亦何输。知处身如橛株拘，相与并载何惊吁。

我闻兄言捋兄须，大块劳生有是夫。有如我者信非夫，挽车平地犹趑趄。
岳麓书院记
张栻（宋代）

湘西故有藏室，背陵而面壑，土茂而泉洁。为士子肄业之地。始，开宝中郡守朱洞首度基创置。以待四方学者。历四十有一载，居益加葺，生益加多。李允则来为州，请于朝，乞以书藏。方是时，山长周式以行义著。祥符八年，召见便殿，拜国子学主簿，使归教授，诏以岳麓书院名，增赐中秘书，于是书院之称始闻天下，鼓笥登堂者相继不绝。自绍兴辛亥更兵革灰烬，什一仅存，间有留意，则不过袭陋仍弊，而又重以撤废，鞠为荒榛，过者叹息。乾道改元，建安刘侯下车，既剔蠡夷奸，民俗安静，则葺学校，访儒雅，思有以振起，湘人士合辞以书院请。侯竦然曰“是故章圣皇帝加惠一方，本劝励长养以风天下者亦可废乎？”乃命郡教授婺源郭颖董其事，鸠废材，用余力，未卒岁而屋成。为屋五十楹，大抵悉还旧规，肖阙里先圣像于殿中，列绘七十子，而加藏书于堂之北。既成，栻促多士往观焉，为爱其山川之胜，栋宇之安，徘徊不忍去，以为会友讲习，诚莫此地宜也。已而与多士言曰：“侯之为是举也，岂特使子群居佚谈，但为决科利禄计乎？亦岂使子习为言语文辞之工而已乎？盖欲成就人才，以传道而济斯民也。”惟民之生，厥有常性，而不能以自达，故有赖圣贤者也。三代导人，教学为本，人伦明、小民亲；而王道成。夫子在当时虽不得施用，而兼爱万世，实开无穷之传。果何欤？曰：仁也，仁、人心也，率性立命，位天地而宰万物者也。今夫目视而耳听，手持而足行，以至于饮食起居言动之际，谓道而有外乎？是乌可乎？虽然，天理人欲，同行异情，毫厘之差，霄壤之谬，此所以求仁之难，必贵于学以明之与。善乎！孟氏之发仁深切也。齐宣王见一牛之觳觫而不忍，则教之曰：“是心足以王矣。”古之人所以大过人者，善推其所为而已矣。论尧舜之道，本于孝弟，则欲其体夫徐行疾行之间，指乍见孺子匍匍将入井之时，则曰：侧隐之心，仁之端也，于此焉求之，则不差矣。尝试察吾事亲从兄，应物处事，是端也，其或发见亦知其所以然乎？苟能默识而存之，扩充而达之，生生之妙，油然于中，则仁之大体，岂不可得乎？及其至也，与天地合德，鬼神同用，悠久无穷，而其初则不远也。是乃圣贤所传之要，从事于兹，终身而后已可也。虽若闲居屏处，庸何损于我，得时行道，事业满天下，而亦何加于我，岂特为不负侯作新斯宇之意哉！既侯属栻为记，遂书斯言，以厉同志，俾毋忘侯之德，抑又以自励云尔。
令江夏时作
楼常（宋代）

不老长镃世所稀，要持阴德定镃基。能行方寸无欺处，方是平镃踏道时。

长以仁思登恺弟，莫教深刻失便宜。行年七十看将近，见尽人间事可知。
挽陈遵
陆宣（明代）

江风吹雨湿寒云，讣到山居不忍闻。乐善自宜久生世，彼苍何不少留君。

片时枕上邯郸梦，五十年前云水身。屈指布衣韦带士，如君今有几何人。
浣溪沙（饯万大卿。前一夜有月，此日不得用乐作）
程大昌（宋代）

物本无情人有情。百般禽咮百般声。有人闻鹊不闻莺。

我盏通神君信否，酒才著盏月随生。大家吸月当箫笙。
句 其二
王溉（宋代）

仙人有宫号储福，藏在千山万山曲。翠微高下压檐楹，重叠堆峰三十六。
水调歌头（赋传岩叟悠然阁）
辛弃疾（宋代）

岁岁有黄菊，千载一东篱。悠然政须两字，长笑退之诗。自古此山元有，何事当时才见，此意有谁知。君起更斟酒，我醉不须辞。

回首处，云正出，鸟倦飞。重来楼上，一句端的与君期。都把轩窗写遍，更使儿童诵得，归去来兮辞。万卷有时用，植杖且耘耔。
陪王纯父燕历阳连云观
刘弇（宋代）

天门直北八公西，杏栱梅梁脱蔽亏。金叶卷空飞鸟影，冰纨浮入茂林姿。

裁云丽服淮娥踏，熨齿纹线楚客辞。十二玉帘浑轴水，瘦龙捎月叫参差。
赠儒僧空谷二首
江立信（宋代）

当今天子尊儒宿，何事幽人在空谷。
子衿不复恋黉宫，禅衲惟空老岩屋。
菜根脱粟供空餮，野鹤孤猿为之侣。
衣冠当代多英贤，羽翮皆欲摩苍天。
名韁利锁祗自役，萧散何似林中仙。
榘山诗卷仁斋书，知音偻指皆名儒。
千峰顶上牢立脚，清风端可廉顽夫。
次徐相公韵十首·入塞
释行海（宋代）

血战胡儿尽堕鞍，一番奏凯一封官。
兵枭铁鹞威方猛，酒赐金蕉胆不寒。
雁塞月阴青燐淡，渔阳雪苦紫茸乾。
胡亡未必胡无种，韬略萦心不放宽。
溅玉亭
释道常（宋代）

我名溅玉亭，五字仍一扫。
苍崖立积铁，悬瀑翻轻缟。
霏霏冰奁倾，粲粲玉匣倒。
殷勤点翠竹，散漫沾芳草。
喧轰雷霆怒，澒洞金石考。
直疑青山严，顿失赵盾杲。
飞帘吹不断，接景照逾皓。
初非智巧成，端自神物造。
凭栏熟自听，归来想怀抱。
拂除朱丝弦，写之流水操。
次韵解枢干二首 其二
陈造（宋代）

阿文钝于学，莫计故新年。向微他山错，讵彻醯瓮天。

论交置才否，如君政自贤。为导有源水，俾加视后鞭。

譬彼千仞登，投足得攀缘。君生英卫家，造诣超儒先。

馀论分吾儿，一一当手编。繄我液樠木，卧沙不受镌。

鹊音晓见谂，群玉纷堕前。政使高纸价，敢蕲世儒传。
送韩太祝罢官归许昌觐
刘攽（宋代）

吏课三年最，归装五日粮。朋情惜分散，子舍想辉光。

泉洁湖波白，春融柳带黄。因君老莱戏，遥奉使君觞。
辛卯元日三首 其三
方回（元代）

十年争席听渔樵，办著心情耐寂寥。老觉岁华殊易迈，愁嫌日晷似难消。

纵无诗句题桃板，也有春光到柳条。何限贵人近俱夭，镇长穷健不逍遥。
思归引
陆游（宋代）

善泅不如稳乘舟，善骑不如谨持辔。
妙於服食不如寡欲，工於揣摩不如省事。
在天有命谁得逃，在我无求直差易。
散人家风脱纠缠，烟蓑雨笠全其天。
蒪丝老尽归不得，但坐长饥须俸钱。
此身不堪阿堵役，宁待秋风始投檄。
山林聊复取熊掌，仕宦真当弃鸡肋。
锦城小憩不淹迟，即是轻舠下峡时。
那用更为麟阁梦，从今正有鹿门期。
南乡子（尹先之索净圆子词）
赵师侠（宋代）

元夜景忧殊。万斛金莲照九衢。鎚拍豉汤都卖得，争如。甘露杯中万颗珠。

应是著工夫。脑麝浓薰费小厨。不比七夕黄蜡做，知无。要底圆儿糖上浮。
琅峤潮声
谢其仁（清代）

琅峤壁立海云生，山尽东南水一鸣。沙马时闻金铁响，仙人常一雨雷声。

乘潮舟楫安无恙，息浪鱼龙卧不惊。极目汪洋环岛屿，苍洲天外忆蓬瀛。
杂曲歌辞。长相思
苏颋（唐代）

君不见天津桥下东流水，东望龙门北朝市。

杨柳青青宛地垂，桃红李白花参差。花参差，柳堪结，

此时忆君心断绝。
梦中亦役役
戴复古（宋代）

半夜群动息，五更百梦残。
天鸡啼一声，万枕不遑安。
一日一百啼，能得几啼闲。
当其闲睡时，作梦更多端。
穷者梦富贵，达者梦神仙。
梦中亦役役，人生良鲜欢。
奉和春日途中喜雨应诏
魏知古（唐代）

皇舆向洛城，时雨应天行。丽日登岩送，阴云出野迎。

濯枝林杏发，润叶渚蒲生。丝入纶言喜，花依锦字明。

微臣忝东观，载笔伫西成。
一生多恨瘦纤纤
徐积（宋代）

一生多恨瘦纤纤，染尽春华绿试圆。十二楼台寒怕雨，九重宫殿煖愁烟。

城边放客寻花路，溪畔留人载酒船。莫向坝陵桥上望，白云流水旧山川。
蟋蟀
李龏（金朝）

朱栏碧户绿莎边，挑入雕笼合自怜。应是不知悽楚意，痴儿争把斗金钱。
和人游嵩山十二题 其十二 中峰
范仲淹（宋代）

嵩高最高处，逸客偶登临。回看日月影，正得天地心。

念此非常游，千载一披襟。
荒陂
吴可（宋代）

荒陂终日水车鸣，村北村南共一声。
掠面轻风吹小雨，鄙夫诗向此时成。
入邑道中三首
许月卿六（宋代）

天涵地育王公旦，德备才全范仲淹。
万世直教悬日月，肯如秋雨谩廉织。
代州
周京（清代）

青峦万壑锁岩疆，旧绕楼烦古战场。冷碛雨收秋草绿，大荒日落寒云黄。

滹沱河去包并冀，句注山横下狄羌。惟有年年关外雁，不妨迢递到衡阳。
初入洞霄
闻九成（宋代）

拟借寒泉洗此心，幽亭曾屡谒清音。
会须枕石伴龙睡，不尔吹箫学凤吟。
蛰地金丹闻往昔，插天琳宇盛当今。
灵芝仙草宁无分，为我山中试访寻。
教授同太守过横碧因留教授一饮
韩淲（宋代）

班坐横碧轩，便足了吾事。水南冻雨中，岁晚欲何为。

人生衰荣尔，翻覆当有自。使君真不凡，宾从随听视。

偶然理窗楹，岂曰登临地。吕曾骨已朽，方来重增喟。

萧闲著我老，婆娑恐容易。惜乎一杯酒，未敢驻千骑。

梅花山翠寒，孤香发清吹。
初至建邺
释元肇（宋代）

六朝陈迹认应难，只有春风燕子还。陌上花开又花落，看人来往是钟山。
和人子夜四时歌
李复（宋代）

窈窕月华来，对月理瑶筝。
将心托弦语，几弄未成声。
非关霜气涩，不忍苦分明。
画栏
胤禛（清代）

薰风披拂画栏东，照眼榴花烂熳红。暑气不侵松阁内，清阴长在竹窗中。

由来丘壑情堪寄，即此蓬瀛路可通。次第药阶香晚露，纤纤新月上梧桐。
次韵蒲大受书怀十首 其九
郭印（宋代）

世道交相丧，从谁见典型。圣贤虽泯没，简籍尚丁宁。

学欲追三代，心终醉六经。如何资发冢，陂麦咏青青。
中秋泛月至历阳访太守孙公素
郭祥正（宋代）

中秋挐轻舟，西泛采石月。初疑擢碎冰壶冰，又如飞度雪山雪。

若非身世出尘寰，底事清光透毫发。袁宏谢尚久磨灭，含情欲就何人说。

历阳太守孙公素，竹冒寒霜松屈铁。昔从赤县守仪真，再上天门请符节。

紫皇诏长鸡笼仙，惠浃春阳威凛冽。开仓出粟赒民饥，夜户不扃无窃发。

咄哉此事安足论，斯人自养班夔卨。且闻兵厨酝浓酒，桂子秋香月中有。

请君置我三百杯，我为君吟一千首。垆锤七窍完混沌，能使颓龄遂长久。

饥横镆铘鲙鲸肉，渴引明河倾北斗。凭谁为问陶渊明，胡为种菊仍栽柳。

岂如永夜无纤云，江光月色铺黄银。唤取三千珠履客，陶然一饮情无垠。

刘项输赢亦安在，笑杀今宵月下之醉人。
十月初还潭州题王氏瑞竹图
项安世（宋代）

王君手持瑞竹图，要我作计仍自书。
我书不悭诗亦易，政坐此君难位置。
我欲摇毫写作双竹吟，却教数节一干非商参。
我欲援琴抚作降竹曲，又见二妙同升异茕独。
卜子夏，子可为我讴，
一桴二米秬黍秋。清人一韔攒双矛，
肥泉同本末异流。观射父，
子可为我释。一少二多何卦策。
以奇承耦震初爻，以耦承奇兑三索。
我为二人书此言，请君持归君家看。
展卷一问青琅玕，是易是诗然不然。
士昭赠寸金鱼子
王十朋（宋代）

三印子鱼犹未食，寸金鱼子辄先尝。乡人得得分乡味，转使乡心念故乡。
织图二十三首 其九 炙箔
胤禛（清代）

温扇花信风，寒酝麦秋雨。葭帘张蟹舍，松盆暖蚕户。

香生雪茧明，光吐银丝缕。门忌少人踪，语燕喧衡宇。
送钟元达赴馀杭
刘宰（宋代）

知音十九在岩廊，姓字高县日月旁。
视草祗今虚省署，种花聊复向河阳。
困穷已甚情当察，富贵徐来味更长。
梵宇仙宫最佳处，诗成数寄水云乡。
黄鹄曲
袁华（明代）

黄鹄兮黄鹄，金衣兮鞠裳。衔粟渡海致帝乡，有雏有雏羽翼长。

渡随凤凰集明堂，晓栖上林树，暮下建章宫。俯视燕雀枪榆枋，高飞远举天门翔。

天门翔羽肃肃，吁嗟乎黄鹄。
附：唐晅悼妻诗
唐晅（唐代）

寝室悲长簟，妆楼泣镜台。独悲桃李节，不共夜泉开。

魂兮若有感，仿佛梦中来。

常时华堂静，笑语度更筹。恍惚人事改，冥寞委荒丘。

阳原歌薤露，阴壑惜藏舟。清夜妆台月，空想画眉愁。
陪张丞相登荆城楼，因寄蓟州张使君及浪泊戍主刘家
孟浩然（唐代）

蓟门天北畔，铜柱日南端。出守声弥远，投荒法未宽。

侧身聊倚望，携手莫同欢。白璧无瑕玷，青松有岁寒。

府中丞相阁，江上使君滩。兴尽回舟去，方知行路难。
秋晚村舍杂咏
陆游（宋代）

秋晚年中熟，湖乡未寂寥。
步头横画舫，柳外出朱桥。
潮壮知多蟹，霜迟不损荞。
家家新酿美，邻里递相邀。
送程给事知越州
王陟臣（宋代）

出疆直欲请长缨，绝域皆知郑众名。拥节初闻归禁闼，怀章非众厌承明。

淩虚观阁仙鳌晓，倒景湖山鉴水清。遥想兰亭多胜集，早传佳句到都城。
台州四诗
尤袤（宋代）

多病多愁老使君，不忧风雨不忧贫。
三年不识东湖面，枉与东湖作主人。
西盘冢宰奏功入京
韩邦奇（明代）

北阙趋环佩，南都报治成。百僚师揆度，四海仰均平。

轻舸过天荡，高标拂月明。此行应简在，天子旧知名。
题徐参议画轴三首·赤壁图
王炎（宋代）

乌林赤壁事已陈，黄州赤壁天下闻。
东坡居士妙言语，赋到此下无古人。
江流浩浩日东注，老石轮囷饱烟雨。
雪堂尚在人不来，黄鹄而今定何许。
此赋可歌仍可弦，此画可与俱流传。
沙埋折戟洞庭岸，访古壮怀宽黯然。
偈颂一百三十三首 其七十二
释居简（宋代）

日可冷，月可热，众魔不能坏真说。且道如何是真说，三人證龟，定不是鳖。
奉诏增修皇舆表院中即事次韵顾书宣前辈 其一
王式丹（清代）

瀛洲亭畔静阶除，匼匝槐枝亚碧虚。池面轻风迎散帙，檐牙初日照幡书。

共知定本推前辈，未敢传钞付小胥。东观从容参典校，騊駼载笔愧庸疏。
再用韵奉酬
杨公远（宋代）

褰帷暂驻小山邦，正值芳春百卉香。
洞徹胸襟欺雪月，英豪名誉冷风霜。
评分曲直奸人畏，诗费赓酬竟日忙。
寒士无声增重处，珠玑璀璨易平章。
再和
张栻（宋代）

夜读韦编起欲从，门前流水落花空。
春同心事应长在，月当灯光不用笼。
吊古谁能嗟泽畔，高吟且欲效隆中。
君诗似玉无瑕玷，岂有他山石可攻。
唐多令·不是强辞荣
张之翰（元代）

不是强辞荣。风波实可惊。算平生、耐久交情。走遍天涯依旧好，都不似、一灯青。世路自欹倾。湖天方晦明。也休将、文字争鸣。一曲渔歌无别调，烟雨外、两三声。
春猎
司马光（宋代）

小苑微寒春雁飞，石关宫外草萋萋。
汉家旌旆连围合，奉国山萋入望低。
花色缠临珠缀发，柳阴欲傍金堤齐。
韩嫣承恩来视兽，飞尘遥出建章西。
时吟
邵雍（宋代）

骐骥壮时，千里莫追。
及其衰也，驽马先之。
时与事会，谈笑指挥。
时移事去，虽死奚为。
菩萨蛮（和贺子忱）
曹勋（宋代）

琴堂窗户清无暑。宫妆争捧黄金注。劝我醉秋风。难辞两脸红。

别来三堕叶。同是修门客。十载叹萍蓬。方欣一笑同。
清平乐·琐窗春暮
韦庄（唐代）

琐窗春暮，
满地梨花雨。
君不归来情又去，
红泪散沾金缕。
梦魂来断烟波，
伤心不奈春何。
空把金针独坐，
鸳鸯愁绣又窠。
德秀和朝宗绝句意似有不平者依韵作三绝以代其解嘲 其二
欧阳澈（宋代）

藏器韬光以待时，扁舟且此钓磻溪。拿云指日掀头角，惊破扶风狎侮儿。
清洛营次韵四首 其三
黄衷（明代）

荐岁从征地，南陲亦厚坤。瘴来山疠重，月出野燐昏。

草伏随穿虺，林号想纵猿。论兵古所忌，予乃禁无言。
上莲花庵
汪徵远（清代）

秋山钟梵寂，萝径上崔嵬。意想不到处，峰峦忽尽开。

石床平落叶，古壁满荒苔。更羡孤云逸，松颠自往来。
高阳台 春日得书
冒禹书（清代）

乍暖微寒，一天雨酿，黄鹂愁湿声声。小楼静悄，萧然日坐愁城。

不为伤春多怅望，无聊偏觉意难平。消磨尽、雄心壮志，空自悲鸣。

欣逢双鲤堪凭。记去时年月，往事分明。几番欲展，见重重密印层层。

多少閒情萦旧恨，闷怀未了怕还增。看光阴、年年虚度，却似浮萍。
台上晚眺
黎庶焘（清代）

黄叶乱飘飒，青山争送迎。西风一回首，林壑满秋声。

野客浮云思，归鸦落日情。乡园正兵革，何地足偷生。
官庄池观竞渡
储光羲（唐代）

落日吹箫管，清池发棹歌。船争先后渡，岸激去来波。

水叶藏鱼鸟，林花间绮罗。踟蹰仙女处，犹似望天河。
次韵梁教章宰喜雪 其一
陈造（宋代）

袖手飞雪前，徒有风雅渴。久亲无言子，此兴今莫遏。

两君壮藻思，诗柄专杀活。可须龙伯睡，骊珠乃平夺。

长翁久荒废，坐受儿女聒。愁城正合围，醉乡况禁谒。

诗来起我敬，一嫡眇众孽。此雪更此诗，清晤乃细阅。

晶荧盘走圆，便旋玉为屑。汛扫无恶氛，肯綮有妙割。

解颐得匡鼎，和羹本商说。技痒吐复吞，正恐诮燕说。

山城僧舍似，休务况佳节。可疏触寒过，一笑卷蕉叶。

作诗供捧腹，巴唱酬白雪。
道光三十年秋八月在台湾府署评石头记成作七律三章志喜 其二
林奉璋（清代）

名教扶持自问难，谈情书上著铅丹。
平生差可斯吾信，未死居然此事完。
古月一轮含妙象，梅花数点破春寒。
辟开儿女全忠孝，人兽关头豁大观。
水吉舟中同李竹西长芭彭陶暇守岁
许珌（清代）

中原犹未达，一月在风波。晚泊人烟少，残年贼骑多。

客心依古堠，春色到寒蓑。蛮地填兵甲，何时缚尉佗。
盛山十二诗·宿云亭
韦处厚（唐代）

雨合飞危砌，天开卷晓窗。
齐平联郭柳，带绕抱城江。
次韵公胜晓起对雪
强至（宋代）

向晓寒威觉倍浓，雪霙纷糅冷兼风。
乱装琼树千林密，疑泻银河一夜空。
鸥鹭失群吟景内，乾坤同色醉眸中。
青衫瘦马凌朝出，翻羡袁安得卧穷。
庭苇
李中（五代）

品格清于竹，诗家景最幽。从栽向池沼，长似在汀洲。

玩好招溪叟，栖堪待野鸥。影疏当夕照，花乱正深秋。

韵细堪清耳，根牢好系舟。故溪高岸上，冷淡有谁游。
郊行
胡宗仁（明代）

每出幽寻杖短藜，无穷胜事惬幽期。
村村野老柴门里，日对云山自不知。
雨夜司马连翊之榻
黎贞（明代）

檐溜萧萧未放晴，客窗分咏慰交情。丽筵风急漏声细，孤枕雨凉秋气清。

万里家山成远梦，十年踪迹寄浮萍。谋身每笑儒冠拙，白首蹉跎愧此生。
洞仙歌 次韵寿顾太恭人
孙承恩（明代）

薰风解愠，正葛衣轻透。绮席初行争献酒。有令子、金带绯袍两孙，玉立沸笙歌，共向北堂称寿。

荣养谁能似，屈指春秋，更六岁慈龄届九。最喜是孙曾、保姆新擎，娱老眼、男东女右。

近王母、传书已名注长生，为报君知，君须信否。
纸窗
郭震（唐代）

偏宜酥壁称闲情，白似溪云溥似冰。
不是野人嫌月色，免教风弄读书灯。
杂咏四首
王安石（宋代）

桃李石城坞，饷田三月时。
柴荆常自闭，花发少人知。
题汉阳招真亭
贺铸（宋代）

大别山颠清沔尾，飞亭迢嶢带云起。
清狂使君初燕喜，拍手招呼黄鹤子。
玄津炼出太阳酥，手葺胎发蒙头颅。
每夸久落北酆籍，岂意齎恨归黄垆。
越客登临兴何有，愁不能言病妨酒。
残阳云梦窅然深，尚欲开襟吞八九。
羽驾飘颻安在哉，使君余迹已尘埃。
但见庾令楼横烟树杪，角声催月渡江来。
题织锦图上回文三首
苏轼（宋代）

春晚落花余碧草，夜凉低月半枯桐。
人随远雁边城暮，雨映疏帘绣阁空。
红手素丝千字锦，故人新曲九回肠。
风吹絮雪愁萦骨，泪洒缣书恨见郎。
羞看一首回文锦，锦似文君别恨深。
头白自吟悲赋客，断肠愁是断弦琴。
吴趋曲
文同（宋代）

万顷平湖水，晴光射早霞。
红裙斗画楫，相结采荷花。
题萧将军家藏山水图得青字
王恭（明代）

十年身被白云留，见尽青山到白头。微雨数峰孤磬夕，半林残火几家秋。

风波不系袁宏棹，鱼鸟相怀谢尚游。闻道将军戎暇日，偏能看画想沧洲。
道中即事八首 其二
洪刍（宋代）

十年不踏关山道，千里来寻长短亭。烟水照人头欲白，云峰见我眼犹青。
江楼 其二
王絪（宋代）

春晚幽花对浦，夜阑明月当轩。好在当年胜趣，登临尽属诸孙。
次韵和都运孙永待制广教院三头牡丹
韩琦（宋代）

骈枝三出牡丹红，奇有双头结未工。宛似灵芝相并秀，瑞云攒处起香风。
临江仙 坐客有出宠歌者，乃主人旧所欢也
陆文圭（元代）

听得雅歌珠一串，飒然吹动梁尘。尊前重见旧时人。主人情未重，情重是嘉宾。飞絮落花无定在，近前遮莫谁嗔。文园倦客最伤神。野亭何处泊，空忆画堂春。
永新县春风亭
元绛（宋代）

三年到此百无功，种得桃花满县红。
此日不能收拾去，一时分付与东风。
送刘泾州
刘敞（宋代）

刘侯之弓三百斤，壮气可以摧浮云。不忍区区事狐兔，自请治郡当胡尘。

天子外家异恩礼，秋庙旧鼎多功勋。

少虽侍中贵省士，匈奴宜避飞将军。忆昔汝南始相得，十年见君我发白。

可怜日月如过翼，我诚儒生犹恨惜。腰间宝刀手中策，驰骛万里须努力。
壶中九华山并引
苏轼（宋代）

清溪电转失云峰，梦里犹惊翠扫空。
五岭莫愁千嶂外，九华今在一壶中。
天池水落层层见，玉女窗虚处处通。
念我仇池太孤绝，百金归买碧玲珑。
红药
陈宓（宋代）

山城风雨收，未省牡丹开。
正讶迟红药，双葩忽送来。
次韵乐文卿北园
陈与义（宋代）

红园归计堕虚空，啼鸟惊心处处同。
四壁一身长客梦，百忧双鬓更春风。
梅花不是人间白，日色争如酒面红。
且复高吟置余事，此生能费几诗筒。
次韵王巩怀刘莘老
苏辙（宋代）

两都来往太频频，真是人间自在人。
十载读书同白屋，千金为客买朱唇。
结交京邑倾心肺，寓思禅宗离垢尘。
为问西归天禄客，何时同看洛川神。
秋过钱塘江
贯休（唐代）

巨浸东隅极，山吞大野平。因知吴相恨，不尽海涛声。

黑气腾蛟窟，秋云入战城。游人千万里，过此白髭生。
黄精鹿
苏轼（宋代）

太华西南第几峰，落花流水自重重。
幽人只采黄精去，不见春山鹿养茸。
送光泮尊宿远游
释古毫（明代）

云路渺无际，师游何处山。故林今日别，高兴几时还。

春色五湖上，风光两足间。当怜明月夜，空自掩柴关。
送黄鍊师还天台
胡奎（元代）

吾闻天台山高四万八千丈，中有玉平之洞天。丹霞赤日照林壑，此地往往多神仙。

神仙中人不易得，黄公之孙有仙骨。放浪江湖四十年，春风落尽柳花碧。

海边楼观临蓬莱，何年飞舄从东来。丝纶五色诏遗逸，手把芙蓉朝玉台。

昔我题诗过方丈，令我临风倍惆怅。不见辽东一鹤归，步虚声落青天上。

我有一掬泪，不洒三十春。但哭市井交，何曾哭仙人。

我知仙人长不死，昼夜循环亦如此。
潇湘八景画·烟寺晚钟
朱瞻基（明代）

烟光漠漠春山紫，古寺深藏万松里。
夕阳西坠群壑阴，隔林蔼蔼疏钟起。
潇湘无风波浪停，恍如水底鸣长鲸。
山僧策杖归来晚，遥听穿云百八声。
缓急因风如断续，远彻山阿并水曲。
已随暮角响江城，更送樵歌出林麓。
乘桥二客心悠然，偶立遥看瀑布泉。
高山流水有深意，咫尺不闻音韵传。
乾坤无尘万籁静，朗然空谷声相应。
高秋正遇晓霜清，分明若向丰山听。
秋日湖上
刘文炜（清代）

莼丝牵碧满湖浮，漠漠寒烟望里收。十里枯荷双鹭雨，两堤衰柳一蝉秋。

白云钟断僧归寺，黄叶诗成客倚楼。犹有留人余兴在，数声短笛起渔舟。
送冯侍郎
徐铉（宋代）

闻君竹马戏毗陵，谁道观风自六卿。今日声明光旧物，

共看旌旆拥书生。斩蛟桥下谿烟碧，射虎亭边草路清。

应念筵中倍离恨，老来偏重十年兄。
和始平公郡斋偶书二首
司马光（宋代）

平安候火出云间，区脱无尘刁斗闲。
汉相威声遥制敌，胡兵远迹夜开关。
赤松雅意思轻举，黄阁群心望复还。
玉帐牙旗空壮观，谢公高兴在东山。
嘲贺将仕二首
华岳（宋代）

吾身西圛拘犹少，君腹东床坦已多。
我欲屠牛穷建节，君从欢燕小登科。
冬晴腊月南州不类冬，
梨花飘粉小桃红。未曾飞动遥山雪，
早有春三二月风。
飞来峰猿
释文珦（宋代）

恐山还欲去，着尔慰山灵。
挂处频分影，吟时不见形。
鹫峰愁外远，巴峡梦中青。
月下三声苦，幽人却要听。
白发三首
赵蕃（宋代）

忆昨鬓毛殊未白，斑斑已复见于诗。
天公嫌汝底相耗，故遣齐生不待衰。
毗陵三题 其二
释居简（宋代）

太平寺壁沧烟浦，亭匀剪得寻丈许。初惊汹汹欲掀天，熟视方方不踰矩。

潜珍毓怪疑无数，又疑勇斗鲸鹏聚。掩敛光芒不呈露，定在崩奔漩澓处。

三江既入九派分，南江北江相与邻。中泠一滴浑不得，滔滔清彻岷山脉。

故家门掩岷山云，送江入海窥蓬瀛。山遥海阔三万里，一芥不浮长止止。

六鳌不动风不摇，烂银城阙明霞起。回头观此破屋壁，千涛万浪寻无迹。

乡来有术只观澜，只今观画宁无术。
寻山
释大香（明代）

负钵寻远山，脩眉挂秋雨。隔林清磬寂，烟际疏蛩语。

古路没黄蒿，凉风自许许。
授经台（乃南山一峰耳，非复有筑处。）
苏轼（宋代）

剑舞有神通草圣，海山无事化琴工。
此台一览秦川小，不待传经意已空。
送姚圣可归旴江
徐瑞（宋代）

未了区中事，先留方外盟。
仙才虽有数，大器岂无成。
白发高堂梦，青山故国情。
君归相慰藉，未及水初生。
次韵卢宪春意
沈与求（宋代）

少陵花恼便颠狂，天与多情付此郎。宿露园林莺舌乱，暖风庭此蜜脾香。

闲愁几欲萦春事，幽怨还能入醉乡。应断玉楼双望眼，便须催促理归樯。
苏幕遮（用伍先生韵和元规）
张继先（宋代）

先天生，后天久。道有真诠，谛听当时受。恰是迷天迷望斗。只恐微躯，薄幸随枯朽。下缺
夜发卢沟有感
王世贞（明代）

鸡鸣只傍五更长，瘦马陵兢影自伤。一样卢沟桥上月，不知南去便如霜。
百字令 奉怀云裳姨母
袁绶（清代）

湘帘卷处，怪新凉如许，作成秋意。飒飒西风吹落叶，又听乱蛩意砌。

满院砧声，半窗月影，好伴人无寐。定知今夕，鳞鸿一样难寄。

转忆旧日游踪，近来情绪，领略凄凉味。篆字香销罗袂薄，懒向玉栏闲倚。

盼断花冠，剔残金穗，没个商量地。幽阶伫立，碧云迥望千里。
水国诗（以下杂体诗）
陆龟蒙（唐代）

水国不堪旱，斯民生甚微。直至葭菼少，敢言鱼蟹肥。

我到荒村葭食啖，对案又非梁谢览。况是干苗结子疏，

归时只得藜羹糁。
木兰秋夜
永璂（清代）

云敛长空素月圆，碧天秋色锁寒烟。不知雁响沈何处，古塞疏镫客未眠。
句
刘昌诗（宋代）

可堪添客恨。泉声长带佩声寒。
野径萦回路百盘。
白翁老公祖请告归淄青岁暮凄其离怀充斥漫赋绝句言别 其五
唐汝询（明代）

温旨俄然下紫霄，老臣归喜傍渔樵。即愁白下呼庚急，请粟何人引旧条。
题董其昌天降时雨小卷
乾隆（清代）

小卷常随行笥中，希逢时雨得相同。
今朝润景当前证，始觉传神有独工。
是日雨阴殊甚咫尺如隔然
赵蕃（宋代）

青山咫尺不容看，岂是山灵意有难。
定自知侬坐诗瘦，故令空雾作漫漫。
九日发榕溪入五羊
张萱（明代）

閒居赋就下西州，画鹢翩翩狎野鸥。两岸山光堪对酒，片帆明月正宜秋。

寻源欲问君平卜，去国疑乘范蠡舟。为语东篱花莫放，王孙不是远行游。
咏密囿花
舒岳祥（宋代）

繁枝密密宜樊圃，以此能当密囿名。
不信嫩茎藏劲刺，试将纤手触红英。
毛身秦女自正色，鸟爪麻姑无俗情。
方朔窃桃何处入，只应列子御风行。
齐天乐（赠童瓮天兵後归杭）
詹玉（宋代）

相逢唤醒金华梦，吴尘暗斑吟发。倚担评花，认旗沽酒，历历行歌奇迹。吹香弄碧。又坡柳风情，逋梅月色。画鼓红船，满湖春水断桥客。

当时何限怪侣，甚花天月地，人被云隔。却载苍烟，更招白鹭，一醉修江又别。今回记得。再折柳穿鱼，赏花催雪。如此湖山，忍教人更说。
句 其十六
薛绍彭（宋代）

晓露凝芜径，斜阳满画桥。
留别延庆明智
晁说之（宋代）

傍海嗟为客，倾心欣所知。
烟霞威凤老，岐路断猿悲。
梦亦西方近，谈休南本迟。
行行招隐意，嵩岫解相思。
遇长安使寄裴尚书
江总（南北朝）

传闻合浦叶，远向洛阳飞。
北风尚嘶马，南冠独不归。
去云目徒送，离琴手自挥。
秋蓬失处所，春草屡芳菲。
太息关山月，风尘客子衣。
游槜李城赞
黄省曾（明代）

禹枝稷裔，密为邻奠。王泽替夷，师革乃擅。宗隳七七，霸成一战。

往业俱销，遗墟慨见。
多丽 秋光萧瑟，抚景增愁，填此遣兴兼悼归程氏先姊。时九月初七，姊亡日也
张玉珍（清代）

暮山岑。斜阳一抹初沉。听寥天、征鸿过也，燕归盼到而今。

小窗虚、风敲残叶，荒郊静、衣捣清砧。春记重三，秋怜重九，惯看疏雨弄轻阴。

暗染却、闲愁几许，脉脉感幽襟。凭消遣、琴弦筝柱，总带商音。

忆婵娟、当时聚首，兰闺何限欢心。倚苓床、挑丝共绣，携砚匣、握管联吟。

旧事空题，前期不再，重求鹿梦杳难寻。忍对此、数丛篱菊，花正绽黄金。

花知否、年来憔悴，半为情深。
移家返沙亭赋赠家泰士兄 其二
屈大均（明代）

二月沙亭好，家家有蜀茶。閒持一尊酒，遍赏四邻花。

哀怨伤天性，沉酣答岁华。贤兄见春草，丽句辄相誇。
老翁
陆游（宋代）

老翁睡少知遥夜，贫士衾单怯苦寒。
闷里不嫌村酒薄，瘦来偏觉旧衣宽。
篱门遇健时能出，书卷乘闲亦取看。
深愧野人怜寂寞，放锄相唤共朝餐。
汉宫春（夹钟商追和尹梅津赋俞园牡丹）
吴文英（宋代）

花姥来时，带天姝国艳，羞掩名姝。日长半娇半困，宿酒微苏。沈姝槛北，比人间、风异烟殊。春恨重，盘云坠髻，碧花翻吐琼盂。

洛苑旧移仙谱，向吴娃深馆，曾奉君娱。猩唇露红未洗，客鬓霜铺。兰词沁壁，过西园、重载双壶。休漫道，花扶人醉，醉花却要人扶。
禅人写师真请赞 其十
释慧远（宋代）

冷笑德山，热谩临济。头重尾轻，碗鸣𡱰沸。明侍者，透天机，八十翁翁巧画眉。

掀翻师子窟，倒跨瞎驴儿。
甲戌乡中民情长句寄彦文布政
龚诩（明代）

景泰五年甲戌岁，正当南亩耕耘际。忽然骤水涨江湖，汹涌浩漫良可畏。

更堪滂沛雨兼旬，大岸小塍俱决溃。田家男妇奔救忙，力竭气穷无术备。

沈灶产蛙虽古闻，今实见之非漫记。东邻西舍咫尺间，无舟不得相亲慰。

况逢缺食方阻饥，女哭儿啼割心肺。哀哉此情当告谁，上有青天下无地。

悲悽喑呜无一言，两眼相看只垂泪。官仓储积岂无粟，有司吝出牢封记。

千年汲黯今无人，谁与皇家壮元气。县宰惧难佯风颠，饱食闭门经月睡。

一朝谋定人不知，半夜携金远逃避。郡侯坐视付不知，但挟娼优日酣醉。

徇私掘去抵湖堰，横流自此无能制。甫差周倅问疾苦，攫去白金如土块。

府公唯责旧负逋，不问苍生问鱼脍。按察徒惩小小疵，曲徇乡情舍奸弊。

便宜太保幸见临，香火满城人鼎沸。群奸媚事靡不为，溷浴都将布衣𦂱。

令行虽仅免轻徭，薪米从兹价增倍。劝谕赈给浪得名，伪钱糠秕成何济。

虽擒妖人许道师，多少无辜枉遭累。一夫一妇皆王民，鼓弄如何等儿戏。

昨来轻发激变语，闻者至今犹战悸。功能人苟得专杀，法律底须存八议。

万一有失忠义心，宵旰深忧岂微细。乃知不学无术人，隘陋终同斗筲器。

娄城老卒张文翔，不忍憸邪肆欺蔽。片言出口祸即随，从此无人触奸吏。

只今所在皆凶荒，未必不繇斯道致。朝廷若不惩此曹，无日可回天地意。

呜呼我民今年性命已难保，明年岂有全生计。老夫残喘不足惜，横死深哀后生辈。

昨夜虚斋听雨眠，转辗不能成一寐。起来赋得民情诗，惠政思君录相寄。
摸鱼儿·望关河
苏泂（宋代）

望关河、试穷遥眼，新愁似丝千缕。刘郎豪气今何在，应是九疑三楚。堪恨处。便拚得、一生寂寞长羁旅。无人寄语。但吊麦伤桃，边松倚竹，空忆旧诗句。文章事，到底将身自误。功名难料迟暮。鹑衣箪食年年瘦，受侮世间儿女。君信否。尽县簿高门，岁晚谁青顾。何如引起。任槎上张骞，山中李广，商略尽风度。